
Torzók


Dolgozatomban főleg az őskori művészet torzói és saját alkotásaim között keresek hasonlóságokat. Ennek kapcsán az absztrakt művészet mibenlétével is foglalkoznom kell.
A korai művészetben a „Vénusz”-szobrokat vizsgálom, elsősorban formailag. Végig kell tekintenem a művészet eddigi torzószerű ábrázolásain, attól függetlenül, hogy tudatos alkotásról, vagy szobortöredékről van szó. Nem elhanyagolható kérdés, hogy az elmúlt korokban milyen célzattal készítettek torzót, ahogy az sem, hogy miért inspirálja a modern művészeket a töredékesség. Noha az ember a teljességre törekszik, a művészetben mégis sok művész foglalkozik a hiányossággal, a töredékességgel, és mai napig kérdés, hogy miért. Valószínűleg erre minden alkotó a művein keresztül próbál választ adni és kapni.
A torzóval való foglalkozás közben, a szobrászati szépség, a teljesség keresése mellett, rengeteg kérdés foglalkoztatott, mint például a torzó szellemisége, jelentése, létrejöttének célja. Mivel a torzónál nem a portrén van a hangsúly, háttérbe szorul a személyiség és előtérbe kerül a formai érték, a tömbszerű monumentalitás. A végtagok hiánya miatt, szinte minden nézet fő nézetté válik. Nem egy teljes emberi figura, nem láthatjuk hogyan mozdul, csak sejthetjük, mégsem veszti el a szobor az erejét, a dinamikáját.
Rainer Maria Rilke az Archaikus Apolló-torzó című írásában így fogalmaz: „…mert nincsen helye egy sem, mely rád ne nézne.” (Tóth Árpád fordítása) A torzó-forma minden egyes pontja ránk néz, minden egyes pontja „egyenértékü” – mivel az arc és a végtagok nem jelölnek ki fő nézetet –, mégsem válik érdektelenné a forma. Ez érvényes az eddigi összes torzó alkotásra és az én absztrakt torzómra is. 



